作者:盧象
標題:家叔徵君東溪草堂二首
內容:開山十餘裡，青壁森相倚。欲識堯時天，東溪白雲是。雷聲轉幽壑，雲氣杳流水。澗影生龍蛇，巖端翳檉梓。大道終不易，君恩曷能已。鶴羨無老時，龜言攝生理。浮年笑六甲，元化潛一指。未暇掃雲梯，空慚阮氏子。今朝共遊者，得性閑未歸。已到仙人家，莫驚鷗鳥飛。水深嚴子釣，松掛巢父衣。雲氣轉幽寂，溪流無是非。名理未足羨，腥臊詎所希。自惟負貞意，何歲當食薇。